Jishimikila 55: Mwana Mucheche Waingijijilenga Lesa
UNO ke mwanyike wa mulume walamba bingi, ke ibyo nenyi? Jizhina janji Samwela. Kabiji awe mwanamulume wamukwata Samwela pa mutwe ke ñanga mukatampe wa bena Isalela wa jizhina ja Eli. Abe babena kumuleta Samwela kwi Eli ke bashanji ba Elekana ne bainanji ba Hana.
Samwela papo wakijingatu na myaka ya kusemwa ina nangwa itanu. Bino waikelenga ku nzubo ya Yehoba pamo ne Eli ne bañanga bakwabo. Mambo ka Elekana ne Hana kyo bamupanyijile Samwela wajingatu mwanyike kuba’mba engijilenga Yehoba ku nzubo yanji? Twaya tumone.
Hana wajinga bingi na bulanda myakatu icheche yapichilepo kino saka kikyangye kubiwa ne. Wajinga na buno bulanda mambo kechi wajingapo na mwana ne, kabiji kino kyamulengejile kuba’mba akebeshe kwikalapo na umo. Onkao mambo, juba jimo Hana byo ayile ku nzubo ya Yehoba, walombele’mba: ‘Anweba Yehoba, kumvulama ne! Inge mukampe mwana wamulume, amiwa nkamupana kwi anweba kuba’mba akemwingijilenga moba onse a mweo wanji.’
Yehoba wakumbwile lulombelo lwa kwa Hana, kabiji bañondo balondejilepo wasemene mwana ne kumutumba amba Samwela. Hana wamutemenwe bingi mwananji wa mulume, kabiji watendekele kumufunjisha pe Yehoba saka akijitu mwanyike. Waambijile mwatawanji amba: ‘Inge Samwela wasumuka, nkamutwala ku nzubo ya Yehoba akamwingijilenga.’
Abino byo bibena kuba Hana ne Elekana pa kikye kipikichala. Kabiji Samwela byo bamufunjishe bulongo ku bansemi banji, watemenwe bingi kwingijila Yehoba pa ino nzubo yanji. Pa mwaka pa mwaka Hana ne Elekana baiyanga pa uno tente, ne kufwakesha mwanabo wa mulume. Kabiji pa kwiya Hana wamuletelanga tumikangyo to amusonenanga Samwela.
Monka mu kuya kwa myaka, Samwela watwajijile na kwingijila mu nzubo ya Yehoba, kabiji Yehoba ne bantu bamutemenwe bingi. Bino baana babiji ba balume ba kwa ñanga mukatampe Eli, ba Hofini ne Finease bajinga babi. Baubilenga bintu byatama byavula bingi, kabiji balengejile ne bakwabo kubula kukokela Yehoba. Eli wafwainwe kwibafumya pa buñanga, pano kechi byo aubile ne.
Aye wakyanyike Samwela kechi walekele bintu byatama byaubiwenga pa nzubo ya Lesa kumulengela kuleka kwingijila Yehoba ne. Bino na mambo a kuba’mba bantu bachechetu bo batemenwe Yehoba kya kine, papichile kimye kyabaya bingi kufuma paambijile Yehoba na bantu. Samwela byo akomeneko, abino byo byamwekele:
Samwela walaajile mu nzubo ya Lesa byo abukile na mambo a jiwi jo aumvwine. Wakumbwile’mba: ‘Mwane.’ Ne kubuka wabukile ne kuya lubilo kwi Eli amba: ‘Amiwa bano ye mwaita.’
Bino Eli wakumbwile’mba: ‘Ine, kechi nakwita ne, yanga kalaale.’ Kepo Samwela ayile na kulaala.
Babwelele bamwita amba: ‘Samwela!’ Kepo Samwela abukile ne kuya jibiji lubilo kwi Eli, ne kwamba’mba: ‘Amiwa bano ye mwaita.’ Bino Eli wakumbwile’mba: ‘Kechi nakwita ne, mwanami, yanga, kalaaletu.’ Kepo Samwela abwelele jibiji na kulaala.
Jiwi jamwichile ja busatu amba: ‘Samwela!’ Kepo Samwela ayile kwi Eli, ne kwamba’mba: ‘Amiwa bano ye mwaita.’ Eli po po ayukile’mba wafwainwa Yehoba ye ubena kumwita. Kepo abujile Samwela amba: ‘Yanga, ukalaale, kabiji inge akwite jikwabo obewa wambe’mba: Bambenga mwane, anweba Yehoba; mambo kalume wenu ubena kuteleka.’
Abino byo byo aambile Samwela byo bamwichile kwi Yehoba jibiji. Kepo Yehoba aambijile Samwela amba ukamuba kyatama Eli ne baana banji ba balume. Palutwe kacheche, Hofini ne Finease bafwile mu nkondo yo balwile na bena Filishitiya, kabiji Eli byo aumvwine kyaubiwe, waponene, ne kwimokola nshingo ne kufwa wafwa. Onkao mambo byambo bya Yehoba bifikizhiwa.
Samwela wakomene ne kwikala mutonyi wapeleleko mu Isalela. Byo akotele, bantu bamwambijile’mba: ‘Mwitukebelepo mfumu aketulamenga.’ Bino Samwela kechi wakebele kuba bino ne, mambo Yehoba kine ye wajinga mfumu wabo. Bino Yehoba wamwambijile’mba ateleke ku byaambilenga bantu.
1 Samwela 1:1-28; 2:11-36; 4:16-18; 8:4-9.
Mepuzho
- Nga awe mwanyike uji pa kikye kipikichala ñanyi, kabiji nga abe bakwabo bañanyi?
- Lulombelo ka Hana lo alombele juba jimo byo ailenga ku tente wa lusambakeno wa Yehoba, kabiji Yehoba wamukumbwile byepi?
- Samwela wajinga na myaka ya kusemwa inga byo bamuletele na kwingijilanga ku tente wa lusambakeno wa Yehoba, kabiji bainanji bamubilanga ka pa mwaka pa mwaka?
- Baana ba kwa Eli bajinga bañanyi mazhina, kabiji bajinga banabalume bamutundu ka?
- Yehoba wamwichile byepi Samwela, kabiji byambo ka byo amwambijile?
- Samwela waikele ke ñanyi byo akomene, kabiji ki ka kyamumwekejile byo akotele?
Mepuzho akwabo
- Tanga 1 Samwela 1:1-28.
Kya kumwenako ka kyawama kya mitwe ya bisemi kyashile Elekana kya kutangijila mu mpopwelo ya kine? (1 Sam. 1:3, 21; Mat. 6:33; Fili. 1:10)
Twakonsha kufunjilako ka ku kya kumwenako kya kwa Hana byo alukuchilenga na lukatazho lo abujile kuyuka mwakubila? (1 Sam. 1:10, 11; Sala. 55:22; Loma 12:12)
- Tanga 1 Samwela 2:11-36.
Eli wanemekele byepi baana banji kukila Yehoba, kabiji kino kyakonsha kwikala byepi lujimuno kwi atweba? (1 Sam. 2:22-24, 27, 29; Mpitu. 21:18-21; Mat. 10:36, 37)
- Tanga 1 Samwela 4:16-18.
Ñanyi mawi a bulanda afumine ku nkondo, kabiji alengejile Eli kuba byepi?
- Tanga 1 Samwela 8:4-9.
Bena Isalela bazhingijishe byepi Yehoba, kabiji twakonsha kutundaika byepi Bufumu bwanji mu bukishinka mu ano moba? (1 Sam. 8:5, 7; Yoa. 17:16; Yako. 4:4)
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tso_Latn bem_Latn lug_Latn run_Latn kin_Latn bem_Latn kin_Latn lug_Latn kmb_Latn kin_Latn bem_Latn kin_Latn bem_Latn kin_Latn bem_Latn